钦定古今图书集成/理学汇编/学行典/第225卷 > 《为陈留县上孝子状》蔡邕
## 钦定古今图书集成/理学汇编/学行典/第225卷 > 《为陈留县上孝子状》蔡邕

臣前到官，博问掾史，孝行卓异者。臣门下掾申屠敻
称孝子。平丘程未，年十四岁时，祖父叔病没，未抱伏
叔尸，号泣悲哀，口干气少，喘息才属。舅偃哀其羸劣，
嚼枣肉以哺之，未见食，唏嘘不能吞咽，麦饭寒水闲
用之。舅偃诱劝，哽咽益甚。是后精美异味，遂不过口。
常在柩旁，耳闻叔名，目应以泪。前太守文穆召署孝
义童，云“以叔未葬，不能至府舍。”臣辄核间掾史邑子
殷盛宿彦等，辞验皆合。臣即召来见，未年十四岁，颜
色瘦小，应对甚详。臣问乐为吏否，垂泣求去，白归丧
所。臣为设食，但用麦饭寒水，不食肥腻。舅本以田作
为事，家无典学者，其至行发于自然，非耳目闻见所仿效也。虽成人之年，知礼识义之士，“恐不能及。”伏唯
陛下体因心之德，当中兴之运，躬秉万几，建用皇极，
神纪骋于无方，淑畅洽于群生。故醇行感时而生美
义因政以出，清风奋扬，休征诞漫，太平之萌，昭验已
著，臣诚伏见幸甚。臣闻鲁侯能孝，命于夷官；张仲孝
友，侯在左右。周宣之兴，实始于此。且乌以反哺，托体
太阳；羔以跪乳，为贽国。卿禽鸟之微，犹以孝宠，况未
禀纯粹之精爽，立百行之根源。其人隐瘁，而德曜弥
光，其族益章。臣不胜愿。会使未美，昭显本朝，谨陈状。
臣邕顿首。